Viskupič, Jozef, poslanec NR SR (2014-06-10):
Ďakujem, pán predseda. Ďalší zo série návrhov, ktoré súvisia s naším pôsobením v Európskej únii, niekoľkonásobne ohlasovaný návrh zákona, ktorý – stručne povedané – chce umožniť bez politického súboja a bez toho, aby plénum bolo nejakým spôsobom obmedzované alebo možno vťahované do toho, že európsky poslanec by pri svojej iniciatíve, že by chcel vystúpiť v tomto pléne, jeho vystúpenie bolo, alebo bolo potrebné konvalidovať väčšinou tohoto pléna. Čiže jednoducho povedané, ak v rámci tém, ktoré sa bazálne dotýkajú fungovania Európskej únie, či už pri predkladaní tematiky, ktorá úzko súvisí s Európskou úniou, resp. ak transponujeme nejaký, nejakú smernicu do nášho právneho systému, bola možnosť na základe rokovacieho poriadku vystúpiť poslancom Európskeho parlamentu v pléne. Myslíme si, že je potrebné vytvoriť priestor, aby europoslanci mali možnosť prezentovať svoje pôsobenie v Európskom parlamente, keďže v dôsledku prenesenia právomocí Slovenskej republiky na Európsku úniu má činnosť europoslancov vplyv na každodenný život každého jedného občana Slovenskej republiky. Čiže okrem tohoto navrhujeme aj ďalšiu zmenu, aby poslanci Európskeho parlamentu zvolení na území Slovenskej republiky mali po prvé, možnosť priamo vystúpiť na pôde zákonodarného zboru, a možnosť raz za kalendárny rok, ak im to povinnosti dovolia a budú mať záujem, vystúpiť s odpočtom svojej činnosti na pôde Európskeho parlamentu. Máme za to, že by sa zvýšila a zlepšila informovanosť verejnosti o práci poslancov v Európskom parlamente, čo je často vyčítané jednotlivým trinástim reprezentantom. Posilňuje to vzájomnú väzbu medzi Národnou radou a činnosťou poslancov Európskeho parlamentu. A za tretie, zvýšila by sa informovanosť tohoto pléna Národnej rady najmä vo vzťahu k uplatňovaniu k zásadám subsidiarity a proporcionality, ktorú poslanci Európskeho parlamentu môžu uplatňovať pri schvaľovaní právnych aktov Európskej únie. Myslíme si, že vťahovať do vystúpenia poslancov politiku a vťahovať do toho plénum, že ktorý áno a ktorý nie, by sme týmto návrhom zákona eliminovali a tým pádom, ak by naši volební zástupcovia, jediní v podstate zo všetkých inštitúcií Európskej únie volení priamo do Európskeho parlamentu, by mohli v rámci svojej dobrovoľnej aktivity, podobne ako im to umožňuje rokovací poriadok európskeho výboru, vystúpiť v pléne parlamentu. Ja chcem oceniť prístup vedenia parlamentu, kedy táto iniciatíva síce z hľadiska zásady neotvárania rokovacieho poriadku, ak nie je dohoda všetkých politických subjektov, rešpektujem, ale aj ústami predsedu parlamentu, ktorý hovoril, že iniciatíva toho, aby európski poslanci sa objavili aj v pléne parlamentu, je vítaná a možno aj bez zmeny rokovacieho poriadku sa vytvorí priestor pre to, aby európski poslanci pri témach, ktoré sa týkajú Európskej únie, boli či už pozvaní, alebo informovaní o tom, že sa smernice transponujú do nášho právneho poriadku, alebo bude vytvorený priestor aj možno pozývaním samotným vedením parlamentu a vťahovaním do deja, pretože 13-percentná účasť v eurovoľbách, ako aj vôbec obžaloba toho, že o európskych témach naša slovenská spoločnosť vie málo, si uvedomuje aj vedenie parlamentu a nevyhodnocuje toto ako za dobrý a zdravý stav. Takže dúfam, že príde možno k prehodnoteniu postoja a kvalitatívne, kvantitatívne malá zmena. Kvalitatívne výrazná, že by sme naozaj nepúšťali politický boj pre snahu priamo volených zástupcov do Európskeho parlamentu pri ich dobrovoľnej snahe vystúpiť. Tuná v pléne parlamentu by mohla byť otvorená a ak aj táto kratučká novela by neprešla, bol by som rád, ak by sme sa naozaj zamysleli nad tým, že poslanci europarlamentu by sa v pléne Národnej rady mohli vyskytovať alebo vyskytnúť vôbec alebo aj čo najviac, ak sa týka, ak sa zaoberáme témami Európskej únie. Z úvodného slova, dúfam, že je jasné, čo sledujeme. Informovanosť, vťahovanie do deja a aby aj poslanci a možno aj vytvorenie mediálneho priestoru, ak sa o týchto otázkach budeme baviť tuná v pléne, aby verejnosť bola o tom informovaná, je základným cieľom a motiváciou, prečo toto s kolegom Škripekom predkladáme. Ďakujem za pozornosť.